정조 18년 · 목
備邊司啓言楊州前僉使金瑞貞上言以爲丙申年除咸鏡道永達萬戶本鎭屬於穩城城址崩頹已久方欲募民修築而適値凶歉捐俸捄卒不遑營他且土兵五百餘名擧皆逃躱見存者僅八十餘烽臺撥所把守各樣守直衆多而困於番次莫可收拾矣本邑烽臺武師其數夥然均是邑民而苦樂逈殊若以本鎭烽臺一處及把守一處移屬本邑則可爲鎭卒支保之道屢報巡兵營方欲變通之際移陞德浦僉使庚戍十月枚擧此兩件仰瀆法駕之前伏承允許築城一節使本鎭與所管邑合力修築至於烽臺尙不擧行云伏乞更下飭敎且德浦各鎭戰船修裝浮置之方全不加意譙樓鴟尾櫓槳棚索或埋於深淵或藏於武庫未成全體一圑船圍巋然於浦邊一坎潮水懷襄之時始得浮焉不過一朔初三初四十八十九兩站而已大抵船之爲物置諸陸則風雨易朽置諸水則可以永久莫若行關於本營各鎭戰船裝成全體永爲泛置於浦邊水深處且楊州爲三路要衝二去庚午設置總戎防營不過數十年移屬守禦廳故老相傳竊歎不已依坡州例還設防營則實爲東北防禦之大策丙午春具由仰達於法駕之前批旨內自巡營招問其方略日後登對時稟處爲敎其時以坡州之尙未定規模仍爲寢止而此有不然者坡州則但以十二哨作營楊州則本邑軍已爲十六哨又合守禦所屬軍則實爲二十五哨以軍制言之本州所在守廳標下軍以廣州所在前營軍充定其代以楊根砥平廣州附近數邑軍丁代差則以此以彼俱極便好敎以眞所謂蒭蕘之說也北道永達事烽武士之與邑均勞似無不可大柢鎭弊之無論彼此所以日甚者由於懸殊不相干涉而然特軫鎭卒之弊年前先從海西五山城八鎭釐弊事其中軍丁邑鎭民人通瀜充定之意判下北道何異雖近於見羊未見牛宜從登徹者處分分付該道依此擧行當否論理狀聞德浦事令廟堂關飭楊州設防營事何待渠言而知者然副提擧旣經牧使論理草記回啓近以呼籲之猥雜大關民習諸般法外上言皆命勿施此則雖非四件言出於一得如是措辭判下令廟堂招問後回啓○忠勳府啓言光州幼學李永源上言以爲渠之十三代祖興安君李濟錄開國勳其敎書世傳謂聖祖親製親筆而藏於主祀孫家矣中間借給於丹城居支孫亨烈而亨烈堅執不給請令還藏祖廟事也私自借示於支孫敢請推尋於朝家者猥濫之罪固所難免而御製體重請分付該道該邑使亨烈奉來臣府詳細奉審果如上言則使之還奉於勳臣主祀之家李永源猥煩天聽之罪從後勘處從之又啓言忠州幼學權相中等上言以爲其支庶養淳以福城君躽之子沃之長孫樣修呈世系于勳府故不勝憢惋以碣文譜帖粘呈勳府養淳之口傳分付本聽勿施則做出怪說煽動傳播所謂怪說者福城君聘家卜氏譜中躽字誤書以堰則初非卜氏之壻云云又曰卜允明爲福城君翁而卜予之下錄女壻權堰則卜予亦非福城之翁云云而身邊雖誤土邊不過字相似也卜允明之爲卜予以允字之觸諱於其先祖故改之以予翁壻旣明白則有何執頉乎只欲使福城謂無聘家與嫡子而證其以妾子佚相繼之計也請嚴査釐正爲言矣取考其文蹟甲寅譜福城君權躽下但書庶子佚兄弟而已所謂嫡子沃則載錄於別譜而註曰更俟後日斤正云云而新譜重刊之時諸宗之議已爲歸一以沃移入原譜係於權躽之下則養淳之冒屬無復可疑而不可以一邊之言輕易論勘聞其譜在於安東地請令本邑査問其事實於主事人處憑考處之從之○漢城府啓言西部幼學宋之庠上言以爲其父通德郞翊運今年七十一母恭人黃氏今年七十凡諸士庶人夫妻偕老年七十以上皆蒙加資之恩而渠之父母則獨爲見漏不勝抑鬱之忱乞蒙天恩云矣土庶之年未滿八十而夫妻偕老人加資事有命故自臣府未滿八十偕老人抄啓則夫妻中年七十人不當入於抄啓中今此宋之庠母年纔爲七十不可入於未滿八十秩請置之敎以年雖未滿八十若有偕老者特命一幷加資卽指自今年爲七十之謂則觀此卿府回啓今番抄啓以七十一歲爲限云者是豈下敎之本意乎前判尹以篤老侍下之人凡係尊年之事其所對揚宜倍他人而行此不當爲之綜核使同是七十偕老之群老未免或爲而或否是豈成說乎上言人幼學宋之庠父母推恩爲先今日政下批諸如此類之見漏者限三日更爲抄啓待抄啓政官牌招卽爲開政下批又啓言康津幼學崔致興上言以爲其九代祖故校理昌孫三代墳山在陽城昨年不知何許人乘夜偸葬渠得聞此報卽爲呈官則官題使渠推尋偸葬之人以爲更訟之地首尾周歲終未推尋若不能掘移則祖先三世一坏之土將不得保有亟令道臣不日內自官掘移云矣偸葬則在法當掘而偸葬之人旣未査得則遠外事有難遙度自本官依法次給之意請分付從之又啓言靈光武學金應兌上言以爲渠數百年繼葬之先山在於本郡同郡居鄭守斌乘夜偸葬於龍尾上五步之內渠以土民不敢抗衡於鄭哥兩班之威勢呈訴本官自本官捉來鄭哥則鄭哥偃處其家拒逆不就使其奴屬捉去渠身私自結縛更勿起訟爲言其在爲先之至情不可泯默特使本道卽刻掘移乞蒙天恩云矣鄭哥之肆然偸葬誠極痛駭而一邊之言不可偏信令本官嚴覈決處之意請分付道臣從之又啓言公州童蒙李昌守上言以爲其父寓居本州而身死占得一葬之地於金履修先塋外靑龍三百五步之地履修兄弟領軍會葬矣昨年遭母喪合窆于父葬之際履修之子演淳忽稱先塋當禁之地呈訴掘移當初入葬之地果是金山當禁之地則履修兄弟何不禁斷今於二十年後始稱當禁云者其可成說乎乞蒙天恩令本官摘奸後依法典勿禁云矣金履修兄弟旣許入葬而到今履修之子欲禁合窆者事理不當而一邊之言有難取信更加詳査從公決處之意請分付道臣從之又啓言富平幼學鄭集祚上言以爲其祖故水使翔周墳墓在於通津本府居權柱彥偸葬於山內白虎坐立俱見之地渠卽爲起訟則前府使李觀賢置柱彥於落科捧掘移侤音非止一再頓無移葬之意乞蒙使之掘移云矣權柱彥之恣意偸葬已極無狀本道決處之後延拖三年終不移葬萬萬痛駭而一邊之言有難取信令本官摘奸公決之意請分付道臣從之又啓言水原童蒙崔豊錫上言以爲其父墳山常漢偸葬之事呼籲於去年特命地方官從公決給矣地方官捉致訟隻掘去其葬龍尾後一冢尙不掘去云矣豊錫限內不爲現身請勿施從之又啓言咸興幼學朱光復上言以爲其十五代祖開國功臣安川君仁居在咸興仍葬於本府州東光復父故縣監南述占置身後之地於先塋西麓養松處矣南述死於鎭川任所將爲營葬於所占處則山下北麓古冢遠孫朴大命等稱以其先山來龍聚黨作變故不能相爭權窆於他處呈于營本官立落未決之際朴哥潛斫古松五十餘株偸葬渠族三冢於其父所占處以山形言之其北麓下有朴冢而朴冢之上有中李姜金四冢則朴哥之越他姓廣占者已極非理五六年前朴哥與姜姓人接訟則其時道臣立案成給曰朱之始祖墓自有步數朴哥旣是無步數常漢則何敢越他冢廣占乎仍爲立案定界而渠又敢偸葬於其父所占處又況正卿墓九十步之內乎伏乞嚴査掘移云矣朱光復之先山養松之地營門定給界限況且重臣墓九十步內則朴哥之伐木偸葬極爲無據而一邊之言實難準信請令本官詳査決給之意分付道臣敎以開國勳臣體貇何如義安大君後孫山訟判付謄關該道非特此也故縣監朱南述年前莫重之役其功不些其知如神以其功與知其所酬報之典豈止於一麾而作故之後每有收錄之意矣今見其子所訴訟理姑舍是使此家之人見屈於前道臣已決之案裹足千里呼籲駕側爲今日守令者若知朝家爲所重之誠意寧有是也當該判官爲先罷職仍令該府拿問處之其代明日政差出訟理則雖有前道臣題語有非自朝廷所可指揮者分付該道俾卽決給故縣監朱南述之子亦令吏判招見身手草記又啓言定山幼學李錫祺上言以爲渠以開國功臣義安大君和之十四世孫屢代先塋在於尼城縣九臯山去壬子年分本縣居梁德暹營葬其父於錫祺之高祖贈大司憲萬績之墳山來龍故往訴於本縣該縣監韓世裕卽爲摘奸則乃爲八十步該縣監以爲八十步乃二品山法步之內也使德暹移壙而所謂移壙不過數武之內渠不勝冤枉往訴巡營則監司李亨元以爲旣是法步定限之內又是來龍之地則係是當禁査實論報之意題送于山在官移訟于連山則該縣監申在維以親厚德暹之故引嫌退訟移査於定山則該縣監鄭亮釆亦以推諉不當移訟於尼城則德暹自知理屈不爲就訟往在甲辰本縣居南建維偸葬其母於此山近處錫祺之兄錫民猥瀆天聽因判下辭意刑推建維不日掘去今此德暹乃敢犯葬乞蒙天恩卽爲掘移云矣果如上言辭緣則德暹各別嚴治斯速掘移之意請分付敎以本訟曲直之外以今道伯俾有此訟萬萬駭然枚擧判辭卽爲行會知所自勵而自贖又啓言西部居業儒李濂上言以爲渠父故忠州牧使憲鎭墓在於廣州大旺面渠父以一門從孫繼葬先山而去年九月渠遠族李度彬偸葬其父於渠父山穴前二十六步坐立俱見之地渠以居京之致未及禁斷起訟本州則自本州摘奸後使之掘去則度彬無意遷移又爲呈訴於巡營則營題亦爲嚴督掘移而度彬去益肆惡了無聽令乞蒙俯燭卽令掘移云矣李度彬以妖逆切姻乃敢偸葬其父於宗家墳山二十餘步當禁之地而營本官決處之後肆惡不掘者尤萬萬痛駭請令本道更加詳覈果如其言則各別嚴治卽刻督掘之意分付道臣從之又啓言西部幼學權▣上言以爲其先塋在於通津奉成面石灘里累百年禁養隣居李基一壬子四月偸葬其親山壓䐉處呈訴本官捧侤音放送而至今拒逆云矣四五十步壓䐉偸葬在法當禁請令道臣別定査官更加嚴査公決之意分付從之又啓言陞戶砲手金太巾上言以爲渠世居麟蹄移去楊口丙午年陞戶上京其先山之在麟蹄者使異姓八寸弟車萬輔守護禁伐昨年春欲爲移葬其高祖父母於主山內五十步之地同里李戒仁三昆李蔑視孤弱斫伐累百年長養之生松千餘株勒葬其父於其高祖營葬穿壙之地昨年十月呈于本官則不問曲直不見山圖直曰吾何知之待後官擧行云更呈所志則着枷牢囚呈議送到付則又不聽理云矣李戒仁之斫松勒葬萬萬痛惡本官之不爲聽理有何委折更加査實公明決處之意請分付道臣從之又啓言西部良人朴昌福上言以爲其父母墳山在楊州海東村入葬十餘年之久矣辛亥四月辛義哲以同里土班偸葬其妻於䐉後咫尺之地本官摘奸營門嚴飭非止一再義哲視若尋常頓無掘移之意云矣請令本道詳査嚴督掘移事分付道臣從之又啓言楊州幼學洪馨萬上言以爲其五代祖故承旨遵墳墓在於豊德西面中連里百餘年守護矣本邑李時哲梁相哲兩人蔑其孤單咫尺單白虎之地偸賣於同里居常漢任贊玉處使之入葬故急投豊德起訟則未滿七十步矣贊玉自知理屈撤家逃避時哲相哲以偸賣事納侤音昨年七月贊玉又爲繼葬故再往豊德萬端呼訴終不捉贊玉今在未決之中伏乞捕得贊玉使卽掘去以保先塋及位田畓云矣任贊玉之自知理屈隱避不現又乘洪哥之還歸暗地繼葬極爲痛駭請令本官捉致對卞卽爲督掘之意分付道臣從之又啓言長湍幼學權伊上言以爲其十一代祖故佐郞溫十代祖故副正旭兩代冢墓在於長湍長西面世世守護四百年之久矣庚戌年土人朴光爀偸葬其父於其先塋單案對沖之地故卽爲呈官落訟使之督掘則延拖不掘更呈營門捧侤音督掘而專事規避壬子年欺罔天聽營題內旣有移窆之意又作登聞之擧者極爲痛駭刑推一次懲礪則渠忽逃躱終不掘移爲言矣朴哥見落之後又敢猥越天聽至有營門之嚴刑懲治而尙今遷就有此更籲極涉痛駭請令本官詳細摘奸從公決處之意分付道臣從之又啓言金海生員許大熙上言以爲其母墳上年九月移葬於本府生林面羅田里矣密陽居申國賓等謂以渠之先山近處誣呈本府尺量圖形則來龍各異圖局又別步數至於百步之遠其間又有金龐之冢蓋金龐去乙未年與國賓爭訟至於擊鼓判下落訟立案尙存況其母墳在於金龐之冢白虎外則自當不掘而摘奸座首曹尙文與國賓爲姻族瞞告本官仍爲落訟嚴囚其同生使之掘移云矣更加摘奸從公決處之意請分付道臣從之又啓言安東幼學李儒默上言以爲其九世祖韓山都正挺卽我獻陵曾孫而入於故判書文忠公金宗直黨籍七父子同日被禍逮我中宗改玉之後卽爲伸冤仍賜冢地於楊州佛巖山下別非谷其後遂爲世葬之所前年九月來到山下則京居前注書洪樂安偸葬其母於其四世墳山十步五步之間卽訴本官則牧使李東馨卽使對卞而三次拒逆徑訴巡營貼呈該邑該牧使論報營門曰李儒默之先祖被禍於戊午爲世名家況其衣冠之藏別是恩賜之地則縱因殘孫之流落以致冒犯入葬立落較然而洪家係是朝官不爲應訟云云巡營題音亦以詳査決處爲言而終不對卞其他數步內偸埋者亦爲一體掘去云矣其所稱冤不是異事更加摘奸從公決處之意請分付道臣從之又啓言西部良人崔泰光上言以爲三十年前葬其父於驪州登新面矣本州居宋姓兩班藉其土豪之勢廣占家基於其父墳階砌下故宋生以爲造家山下不害爲守墓云故不欲見忤許令作家矣再昨年十月其父墳腦後咫尺之地割賣於李姓兩班使之入葬渠之至親數三人聞知往責則結縛敺打懸於高樹抑勒以窆以此呈于本州題辭內造舍而賣他山無異於借舍廊而入正室査實嚴處次對卞云云往示題辭則反加咆喝又訴本州少無應訟之意昨秋伐草次下往則奪鎌驅逐使不得接足云矣宋哥之初以造家誘說割賣山地及其禁斷敺打懸樹抑勒入葬者誠極駭然起訟之後亦不應卞萬萬痛惡請令本道嚴覈卽速掘移之意分付道臣從之又啓言平壤金召史上言以爲其舅家田四日半耕在於本府秋菀美朴哥島而庚子大漲田入於浦落陳耕虛卜應役者六十餘年矣辛丑年壞落之田浸浸還起本府居朱一良欺侮孤弱假稱田主符同金元明詐作斥賣於元明之文記捧價百兩轉賣於趙明月處故呈本官呈備局皆得決題甲辰年幸以得決而一良以還給之意納侤音渠出錢五十兩墾土作農矣一良等不有官決仍爲勒奪一良之子處正落訟於本官成給手記族卽背約云矣前後文券旣在於金女且是六十餘年納稅之地則其爲本主已無可論朱一良等之勒奪不給者誠極無狀請令本道詳査決給從之又啓言林川幼學李煒上言以爲其母葬在於本郡而當初入葬時山下權震衡權以成等稱以渠山局內欲爲禁葬震衡則呈官落訟以成則許葬之意成給手記安葬者今爲三十餘年之久上年十一月繼葬其妻則以成之子東彥震衡之子尙彥夜掘其母冢曳柩轉厓橫帶外棺片片破碎天板隅板亦爲被斫至於犯屍故呈官報營畢竟照律止於尙彥而定配道內報恩云矣果如所訴則權哥之斧斫人柩固萬萬驚駭而至若犯及屍體係是極罪該道之勘律止於道內定配者事甚訝惑而一邊之言有難準信請令道臣親執詳査狀聞稟處年前以私掘事飭禁極其嚴截至有更以私掘事登諸入啓文字則道臣守令當依判下處之之敎此雖與道臣登徹有異初未禁戢於未然之前又未嚴處於已犯之後誠極未安該道臣守令請幷從重推考從之又啓言交河喪人申師權上言以爲渠之累代先塋在於本郡而九代祖郡守用灌卽故相用漑之兄也正德己卯始葬之後子孫連爲繼葬使墓直次知祭位田畓守護禁養者至于數百年渠以零丁早孤漂泊于海西矣丁酉年間始來省掃則墓下居兪漢天輩瞰其子孫之無肆然偸埋者至于六冢而或壓龍尾或犯階砌殘夷封築便作平地驅逐墓直盜奪位田石人床石轉仆埋之碑文碣字剝琢滅之故卽呈本官掘其三冢更呈巡營纔掘一冢其餘二冢尙未掘去傳來墓位亦未推還特命本道兪漢天嚴刑囚禁督掘二冢床石及墓位畓如數推還事乞蒙天恩云矣申師權所占山地旣是數百年守護繼葬之地則兪漢天之壓龍尾而偸葬埋碑碣奪位畓者極爲無狀六冢內四冢旣掘二冢之尙不掘去其所稱冤事勢固然請令本道詳査公決敎以前此判下何如則又復煩籲者必由於彼隻頑拒之致揆以國綱萬萬駭然嚴飭道臣指一決處俾無更訴之弊○吏曹啓言西部居閑良宋光祿上言以爲渠父嘉義漢輝以今年八十三歲首得蒙加資之典且與其母偕老而以已蒙加資更不錄啓於偕老老人秩願蒙夫人帖之典云旣已偕老而未受夫人帖不無稱冤之端請令該府詳考帳籍後擧行敎以夫旣加資於歲首年爲八十三則其妻年歲寧有冒稱之理乎設令後娶七十八十以後亦豈有嫁娶之擧乎卿之持疑可謂理會不得卿則推考今政下批又啓言西部居將仕郞朴履行上言以爲渠父前典獄主簿象器年今七十一歲矣今年邦慶當以朝官年七十以上依例加資而見漏於該府抄出中願蒙加資之典云朴象器旣是朝官年過七十而見漏於一視之澤則其所呼籲不無所據似當施以加資之典請上裁從之敎以今政下批又啓言春川居良人崔貞大瑞山居幼學鄭沇藍浦居幼學安墩等上言以爲崔貞大父同知䎞乭年八十六其母年八十七今當回婚之年願蒙加資之典鄭沇父幼學鎭僑年今八十三歲與其母偕老願蒙加資之典安墩父幼學廷最今年七十其母今年七十二願蒙加資之典云偕老老人加資已有下敎自本道必當狀聞請姑待報來擧行敎以必當狀聞爲言如不狀聞其將勿論乎幷與査問而不請者極爲駭然卿則從重推考詳考京兆帳籍如不相左今夜內下批又啓言全州居忠義金夏鼎上言以爲渠父嘉善聲徹今年八十七歲願蒙加資之典云年歲已滿應資請姑俟狀聞後擧行敎以姑俟太泄泄反不如關問之爲請取考帳籍如或不差今夜內下批卿則推考又啓言聞慶居童蒙禹大圭上言以爲渠祖禹興今年一百有一而庚戌年邦慶時以帳籍之相左未免見漏則今年邑抄亦難保其必爲令該曹詳考帳籍後願蒙加資之典云禹興之年過百歲而尙未蒙一資者必有委折請令道臣詳考狀聞後稟處敎以百歲老人之尙漏推恩其可成說乎問于本道自當稽滯老人事有未可知卿之回啓問于本道云者殊非前此判下之意卿則推考今夜內取考京兆帳籍屢式不差卽爲下批面給其子孫下送又啓言鎭安居幼學張日三上言以爲渠祖同知汝群今年百有一歲許畀一職之銜云百歲老人之直超崇政旣有已例似當許施而年歲之過百與否以渠呼籲有難準信請令該道詳査狀聞後稟處敎以以百歲老人回啓事才有問備之擧而此回啓又請關問京兆帳籍將用於何處乎卿則推考取考帳籍如或不差今夜內下批去臘享日以後每夜酬應卿當聞知今以卿等之不能擧職又將徹夜乎兩銓擧行若或遲滯卿等難免重勘以此知悉又啓言楊州居幼學朴鳳謨上言以爲渠母今年恰滿九十願蒙封爵之典云本道之不爲抄啓於歲首必有委折請更爲詳査狀聞後稟處敎以何必遠問該道須卽近考京兆今夜內下批卿則推考又啓言松禾居幼學姜處文狼川居幼學金繼喆松禾居幼學韓宗益韓箕亨等上言以爲姜處文父鳳獜今年八十六金繼喆父光悅今年九十二韓宗益父僉知潝今年八十六韓箕亨祖就翊今年九十五竝願蒙加資與三代追榮云年歲已滿應資之年此則姑待本道狀聞後擧行而至於三代追榮則未經實職今非可論請置之敎以姑待云云稽忽一也卿則推考取考京籍今夜內下批追榮一款問于本道狀聞後擧行又啓言山淸幼學沈師大富平幼學元卿翼利川幼學金重禧樂安幼學姜興周興陽幼學韓光德靈光幼學金象華抱川幼學李鼎億洪聖文順天幼學李彥信金川幼學金德實全州幼學洪仁東等上言以爲沈師大父同知渡舟元卿翼父同知聖輝金重禧父同知時興姜興周父同知渭泰韓光德父同知漢周金象華父同知守旭李鼎德父同知春茂洪聖文父同知正九李彥信父同知暹金德實父同知得聲洪仁東父同知漢相俱以單付同知願蒙追榮之典云班族單付同知之三代追榮已因道啓俱爲擧行則今此呼籲必是非班族冀僥倖之計極甚猥越請置之敎以班族與否何以臆決不請査問直曰勿施此果同慶之意乎卿則推考問于該道使卽狀聞後下批又啓言北部居良人羅翼盛上言以爲渠父內弓房弓人允福入屬於弓人前後效勞爲二十年造進弓數已滿千張依前弓人崔泰崙李重蕃等例願蒙加資之典云內弓房弓人服役二十年造弓千張者帖加成給旣有定式矣問于內弓房則羅允福果是內弓房所屬而服役爲二十年造弓恰滿千餘張云似當施以帖加成給之典請上裁敎以千張帖加雖有古例問于內弓房云者是豈成說乎卿鄕則爲先從重推考此後則勿復如是自今定式知弓品堂上各於弓人名下載錄造弓數爻報于兵曹兵曹錄置過千張使當者來告兵判兵判取考成册及知弓品堂上啓下單子如果不差草記論賞今番則爲先令兵判招問各人取考啓單後草記因此而又有定式者知弓品堂上之入坐內弓房挽弓等第者亦非嚴內外之意此後坐於兵曹與入直堂郞眼同擧行事分付○戶曹啓言務安幼學丁相烈上言以爲渠之父年九十母年八十庚戌辛亥已蒙同樞追榮之恩而家世至窮乞得斗水之惠以爲父母之養云渠之父母旣以壽職屢蒙加資追榮之恩歲初又有夫妻偕老人加給歲饌之命該道必當奉朝令擧行遐土小民敢以此等無嚴之說至煩天聽民習痛駭上言勿施其罪狀請令道臣各別懲治敎以渠何足責當初政院之抄下難免不審啓下則爻周當該承旨推考狀者嚴飭下送近百歲老人之偕老者俾不至不飢不寒守令之罪也分付道臣特念及老之義道內九十以上近百歲老人之貧不能自辦菽水者豈比於遺棄兒乎多給米斗後錄狀聞諸道一體分付○禮曹啓言中部童蒙李英上言以爲其五代祖贈吏判信瑄卽延祐宮靖嬪自家之祖也渠以直派奉祀靖嬪父母祠宇李長玉奉祀無後渠又奉祀而貧窶無家不無闕祀之歎伏乞得賴永享云矣非但事係干恩亦無指的陳請今姑置之敎以爵號誤書原上言誤書何可循例回啓卿則爲先從重推考渠固不足責而所訴亦不可恝視令兵曹先付一內一窠俾得習射霑祿之地又啓言忠淸道幼學李鎭中等上言以爲故巡邊使李薲壬辰功勳請施易名之典云矣李薲之忠義勳勞卓卓可紀貤贈之典亦爲正卿之秩而若以贈秩而直請易名則有違法例請置之從之又啓言京畿儒生李智錫等上言以爲砥平故士人梁梣孝行卓異去壬寅年道臣李亨逵狀聞而尙未蒙褒賞之典請依例旌褒云矣果八於道臣狀聞中則施以棹楔之典恐未太過而事係恩典請上裁敎以議于大臣稟處又啓言李智錫等上言議于大臣領議政洪樂性病未獻議左議政金履素右議政金憙俱以爲梁梣孝行卓異贈以顯職恐爲稱停云矣請上裁敎以依大臣議施以贈職之典又啓言仁川幼學申在年上言以爲其祖故學生光斗孝行請施旌表之典溫陽幼學南汲等上言以爲本郡故士人姜濟身及其妻李氏孝烈請施旌閭之典彥陽幼學金玉亨等上言以爲本縣僉知孔大緝孝行請施褒美之典云矣孝烈若是卓異則該道臣自當採取登聞依新定式請姑置之自臣曺關飭該道可以登聞者則使之待歲首擧行竝從之又啓言興陽幼學姜必齊上言以爲本縣故孝子贈主簿張命周其妻黃氏俱以孝行去癸卯年道臣朴祐源博採輿誦狀聞命周則已蒙贈職黃氏則未蒙褒尙請施棹楔之典云矣果入於狀聞中而一施一否實爲欠典施以旌閭之典恐非太過事係恩典請上裁敎以議于大臣稟處又啓言姜必齊上言議于大臣則領議政洪樂性病未獻議左議政金履素右議政金憙俱以爲旌閭事體不輕施以給復之典恐爲的當云矣請上裁敎以依大臣議施行又啓言京畿忠淸兩道幼學金致鳳等上言以爲故士人閔徽繼忠孝請施旌褒之典云矣事係久遠有難輕議請令道臣更摭實蹟待歲首狀聞後稟處從之又啓言果川幼學申周權等上言以爲故忠毅公崔夢亮請追配於灣府忠烈祠事乞令該曹稟處矣崔夢亮以義州判官殉節於丁卯之難已蒙朝家褒尙之典而至於灣上祠宇之追配事係不輕且關恩典不可遽議請置之從之又啓言淸州進士李顯文等上言以爲槐山故主簿申光燮妻李氏爲父碎指爲舅吹癰爲夫矢死之跡非特一善一能之比乞施褒尙云矣李氏孝烈若是卓異則該道臣自當採取登聞依新頒定式今姑置之請自臣曺關飭該道可以登聞者則使之待歲首擧行從之又啓言全羅道幼學金宗信等上言以爲故縣監宋悌故府使宋德馹及宋悌妻具氏忠烈請蒙旌褒矣宋悌夫妻叔姪之二忠一烈旣有徵信文字尙未蒙旌褒之典實爲欠典而不可遽然許施請令道臣採取公議狀聞稟處從之又啓言慶尙道內幼學朴世杓等上言以爲密陽士人金夏鼎與其妻朴氏事父母盡孝父母有疾同嘗父糞同吹母癰乞蒙特施旌褒云矣金夏鼎與妻朴氏孝行若是卓異則該道臣自當採取登聞依新頒定式今姑置之請自臣曺關飭該道可合登聞者則使之待歲首擧行從之又啓言通津幼學孔常仁等上言以爲在丙子之亂本府校宮齋任李胤金啓楠二人擔負先聖位版避亂奉安於文殊山城而平定後還安舊殿尙未蒙褒功之典其子孫亦不免賤役依太學富平償功褒善之典乞蒙天恩云矣李胤金啓楠等倉卒之際擔負先聖位版還奉舊殿者雖甚嘉尙而久遠之事有難徵信請令該道臣詳考實蹟後其子孫之名編賤役者分金健恒付頉給從之又啓言慶州幼學等上言以爲渠之始祖敬順王殿宇建在月城府東琴鶴山下山勢岌嶪每値遼水沙石崩汰幾致祠屋之頹壓一依崇德殿改建前例俾得移建事乞蒙天恩云矣殿宇妥侑之所果有頹圮之慮則許令趁早移建恐無不可而事體重大有難輕許請令道臣分付本州審察形止後狀聞以爲稟處之地敎以當令道伯春巡時與地方官眼同看審狀聞後稟處爲請而回啓措語未免草率卿則推考令道臣親審後具意見論理狀聞事分付又啓言濟州幼學高鳳禎上言以爲本州校宇還移舊基亦爲分齋事呼籲矣鄕校移建事體重大且有禁令至於分齋之請亦涉猥越請置之從之又啓言南部司譯院前銜朴明垕上言以爲孝廟朝御製御筆寶藏私室已多年所許令奉入云矣宸藻寶墨落在人間者從古有之則陳請奉入事涉干恩請置之從之又啓言淸州幼學金普淵上言以爲渠身老而無子同姓六寸弟復淵第二子能大乞爲立後則復淵只以愛子之偏情不肯許給請令該曹稟處矣凡繼後之法彼此俱從情願而生家如或不許則有難勒定復淵以同堂之親坐視其絕嗣不肯許與者乃是人情之外似當許施而事係人倫重事請上裁從之又啓言南部故學生曺世根妻金氏上言以爲其家翁不幸早死未有嗣續家翁同姓八寸兄翼振有子四人取其第三子老吉欲爲立後而翼振夫妻俱沒無處可受不得循例呈狀乞令該曹稟處矣請老吉特許立後從之又啓言昌平幼學梁濟仁上言以爲其堂姪會椗以累代宗孫嫡妾俱無子其再從兄會福第三子又壽方欲繼後而父母俱沒不得循例呈狀爲言矣父母俱無事當勿施而此等人特許立後旣有受敎請令立後從之又啓言忠州幼學金濟勳上言以爲其同姓七寸姪致敬以累代奉祀之人嫡妾俱無子其二十二寸弟致大第五子應達欲爲立後而父母俱沒不得循例呈狀爲言矣事當勿施而旣有受敎請令立後從之又啓言義城幼學李元發上言以爲渠之同姓六寸弟聲運以累代奉祀之人嫡妾俱無子身死故渠之第二子八福欲爲立後而聲運夫妻俱歿受者無人不得循例呈狀乞令該曹稟處矣一邊父母俱無事當勿施而旣有受敎請八福特爲立後從之又啓言高陽幼學李郁權上言以爲其外祖梁斗瑞嫡妾俱無子與梁家門長議以斗瑞同姓二十六寸弟處廈第三子亨裕欲爲立後而夫妻俱歿不得循例禮斜爲言矣此等人特許立後旣有受敎請特爲立後從之又啓言淸州前部將奉致珪上言以爲其十一世祖故兵判靖難功臣江城君石柱以正卿勳臣當有贈諡之典而其家散落又爲絕祀勳臣立嫡與他自別易名立嗣兩項事請令稟處爲言矣易名之請似當許施而係干恩典請上裁至於立嗣雖無指的勳臣奉祀自別請使其門長指名呈單更爲稟處從之又啓言鎭川故學生愼汝復妻李氏上言以爲家翁不幸身死同姓四寸兄汝德有二子請其中一人定爲後萬端哀乞而汝德妻韓氏以貧窮之致堅執不許爲言矣繼後之法彼此俱從情願有難勒定而汝德以同堂之親旣有二子不肯許與乃是人情之外一子似當許施而旣無指名使其門長請指名呈單後稟處從之又啓言北部幼學李澤鎭上言以爲其十二代祖故領議政文景公稷兩朝元勳朝家特命不祧至于渠身香火不絕有獨子右源不幸身死而無子先祖子孫中故都正奎徽之孫重源有子四人以第三子曾乙定爲其亡子右源之後事萬端哀乞而重源不諾有此呼籲矣重源雖曰支派同是後孫則許與一子以奉不祧之祀似合事宜請上裁從之又啓言楊州幼學朴光愼上言以爲其十二代祖平陽府院君文肅公錫命七世孫繼胄無後請以其再從姪世珍定爲奉祀云矣勳臣不遷之位不可絕嗣請令立後從之又啓言呂州幼學宋光鎭上言以爲其伯父夏相早歿無子以渠繼後其生父夏亨收養其堂姪常鎭未及禮斜而夏亨及常鎭作故請如例成出禮斜云矣常鎭雖是生前收養而死後追出有違常格請勿施從之又啓言淸州幼學李萬根上言以爲其九代祖錦城大君瑜奉祀孫禧元夭逝旁祖安平大君瑢之祀已有合祭一祠之成命而錦城奉祀宗中收議以禧元父文奎生家兄益奎第二子祉元繼爲文奎之子以奉大君祀安平之祀雖以祉元繼定難奉兩大君之祀故以文奎之從第東奎擇奉安平祀爲言矣大君奉祀依所請以祉元爲後至於安平之祀旣有合祭之成命則分奉之請事涉未安請勿施從之又啓言衿川幼學吳彥長上言以爲渠外九代祖全城君李翰元九世孫彥謙不幸無後請以宗人李漢秀第二子光普爲奉祀孫云矣全城君旣是勳臣不可絕嗣請依所請立案成給從之○兵曹啓言沔川幼學李永祿上言以爲其祖東馨今年一百八歲陞至資憲而已蒙同樞追榮之典其父廷卨今年八十一歲矣其祖特授實職事乞蒙天恩云矣李東馨之一百八歲其子廷卨之八十一歲父子年紀殆近二百尤係希有而第毋論文蔭武未經四品實職則不得許知事自是政例此則無以擬議而至於百歲人超秩自有近例一體許施恐合事宜廷卨年旣八十一則本道自當據實狀聞待其來到稟處之意請分付吏曹又啓言靈光幼學李興錫昌平幼學李敬五潭陽幼學朴泰疇江陵幼學許泳等上言以爲興錫父春曄今年九十九歲敬五父胄益今年九十三歲泰爀父台彬今年九十一歲皆於庚戌邦慶時爲折衝僉知辛亥只陞嘉善未蒙實職及追榮之典亟令該曹付同樞實銜仍爲追榮事乞蒙天恩云矣各人等俱是庚戌邦慶時以老職加資之人其時獨未蒙同樞之或單付或望擬必是見漏之致況以其呈納戶籍及情願觀之其年紀之望百夫妻之偕老明白無疑其在優老之道宜有均施之典幷依他例單付同樞之御仍令東銓考出京兆帳籍許令推恩恐合事宜請上裁敎以所訴俱非猥越實職之獨漏追榮之均施足爲稱屈亦當從願皆令今日政與吏曹卽爲下批又啓言麻田幼學安鳳祥上言以爲渠之老父今年爲九十二歲而庚戌年特蒙恩典嘉善陞資而未經實職矣昨年九月得伏聞傳敎下者班族之庚戌加資陞至嘉善而未經實職者行會各邑受單狀聞而渠以己卯名賢左議政瑭之後見漏於狀聞中伏乞特降一體恩典事得蒙天恩又啓言安鳳祥限內不現身不書其父名字請勿施從之又啓言南部良人文性全上言以爲其父瑞圭辛亥年與同任書吏張雲成均廳米移納罪俱被重刑雲成定配長興其父爲奴定配於固城而雲成旣蒙放釋乞蒙一視之澤云矣當初判付至有虐民射利蟊賊貢人文哥甚於張哥之敎則雲成之蒙放已是特恩今此瑞圭之子又以同罪請放極其無嚴請置之敎以官不許施吏何容好此所以該郞勿擬守令者也當此大霈不可一放一仍特爲放送更勿接跡於該廳事分付○刑曹啓言順天幼學金麗興上言以爲其子昌允橫被殺獄乞令更査俾得生路云矣金昌允之縛打旕丹竟至致命實因詞證俱爲明的昨冬審理道臣以同推爲請臣曺亦以嚴訊取服覆啓蒙允曾未數朔使其父變幻事實肆然號籲者極涉放恣請勿施照律勘處從之又啓言公州禁衛軍趙永達上言以爲其祖母時今本以燕歧案付內婢漏落居生矣丁丑推刷時朴世長金振禹等以陳告漏落內奴婢之功時今及一所生奴丁淑二所生婢古邑丁三所生奴丁云四所生婢順丹五所生奴丁泰六所生奴丁巾等七口依法典受賞後御覽都案中懸頉隨行良役者三十餘年之久矣庚戌年分忽自燕歧官推捉丁泰謂以內奴婢還錄時今之內外子孫督納貢錢故啓下贖券及掌隸院補充隊本曹斜給文案現納則歸之不分明竝奪官上云矣果如上言內辭意則其所稱冤不是異事卽爲査實從速頉給事請分付道臣敎以年前古阜事處分何如則又敢有此法外之擧乎誠如所訴萬萬痛駭其勒徵委折令道伯親執嚴査狀聞又啓言鳳山幼學朴春發上言以爲其父宗世爲洪吾乙金之鐵鞭打殺至今三年未復父讎卽爲償命云矣此獄該道纔已錄啓本曹而將回啓則復讎之請雖出至情呼籲之擧亦涉徑遽請今姑置之從之